Document ID: 32010R0894

A BIZOTTSÁG 894/2010/EU RENDELETE
(2010. október 8.)
a Zöld-foki-szigeteknek a Közösségbe irányuló egyes halászati termékek exportjával kapcsolatos különleges helyzetére figyelemmel a „származó termék” általános preferenciális rendszer alkalmazásában használt fogalmának meghatározása tekintetében a 2454/93/EGK rendelettől való eltérésről szóló 815/2008/EK rendelet módosításáról
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a Közösségi Vámkódex létrehozásáról szóló, 1992. október 12-i 2913/92/EGK tanácsi rendeletre (1) és különösen annak 247. cikkére,
tekintettel a Közösségi Vámkódex létrehozásáról szóló 2913/92/EGK tanácsi rendelet végrehajtására vonatkozó rendelkezések megállapításáról szóló, 1993. július 2-i 2454/93/EGK bizottsági rendeletre (2) és különösen annak 76. cikkére,
mivel:
(1)
A 815/2008/EK bizottsági rendelet (3) eltérést biztosít a Zöld-foki-szigetek számára a 2454/93/EGK rendeletben meghatározott származási szabályoktól, ami alapján a Zöld-foki-szigeteken nem származó halból előállított egyes halászati termékek a Zöld-foki-szigetekről származónak tekinthetők. Ez az eltérés 2010. december 31-én hatályát veszti.
(2)
2009. december 21-i levelében a Zöld-foki-szigetek a 815/2008/EK rendeletben foglalt három termékkategória közül kettőre vonatkozóan kérelmezte a 2010-re megállapított mennyiségek növelését. Kérelmének megerősítésére 2010. június 8-i levelében kiegészítő információkat nyújtott.
(3)
A kérelem a 2010-re eredetileg megállapított teljes mennyiségek növelésére irányul, az elkészített vagy konzervált makrélafilé esetében 3 600 tonnára, az elkészített vagy konzervált tonmakréla vagy páncélos makrahal esetében pedig 1 500 tonnára.
(4)
Az eredetileg megállapított teljes éves mennyiségek 2008-ban és 2009-ben jelentős mértékben hozzájárultak a halfeldolgozó ágazat helyzetének javulásához, és bizonyos mértékig a zöld-foki-szigeteki kisüzemi halászflotta revitalizációjához is, ami rendkívül fontos az ország számára. Mindazonáltal úgy tűnik, hogy a zöld-foki-szigeteki halászflotta tevékenységének a tervezett szintre való fellendítését egyes gazdasági és környezeti körülmények befolyásolták, így további beruházásokra van szükség.
(5)
A kérelemből kitűnik, hogy ha nem kerülne sor az eltérés keretében értékesíthető mennyiségek növelésére, az hátrányosan érintené a zöld-foki-szigeteki halfeldolgozó ipar Európai Unióba irányuló exportjának folytatását, és ez a további szükséges beruházások akadálya lehet.
(6)
Ezért annak biztosításához, hogy folytatódjanak a helyi halászflotta tevékenységének újbóli fellendítésére irányuló erőfeszítések és így javuljon a helyi halfeldolgozó ipar származó hallal való ellátása, szükség van az eltérés keretében értékesíthető termékek mennyiségeinek növelésére.
(7)
Két érintett termékkategóriában várhatóan jóval 2010 vége előtt kimerítik a rendelkezésre álló kontingenst, ami megerősíti a 2010. évre biztosított mennyiségek növelésének szükségességét. Nem tűnik azonban helyénvalónak a teljes kérelmezett mennyiségek jóváhagyása. Mindenekelőtt figyelembe kell venni azt a tényt, hogy jelentős lehetőségek nyíltak a származó hal beszerzésére, mivel igénybe vehető a helyi halászhajókról és a kétoldalú kumuláció révén történő ellátás.
(8)
Ezért az eltérés keretében biztosított 2010. évi mennyiségeket az elkészített vagy konzervált makrélafilé esetében 2 500 tonnára, az elkészített vagy konzervált tonmakrélafilé vagy páncélosmakrahal-filé esetében pedig 875 tonnára kell emelni, mivel ezek a mennyiségek elegendőnek tekinthetők a zöld-foki-szigeteki feldolgozóiparból az Európai Unióba irányuló kivitel folytatásához, és a helyi hatóságok által a halászflotta sikeres revitalizációja érdekében tett erőfeszítések támogatásához.
(9)
A 815/2008/EK rendeletet ezért ennek megfelelően módosítani kell.
(10)
Az e rendeletben előírt intézkedések összhangban vannak a Vámkódex Bizottság véleményével,
ELFOGADTA EZT A RENDELETET:
1. cikk
A 815/2008/EK rendelet mellékletének helyébe az e rendelet mellékletében szereplő szöveg lép.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ezt a rendeletet 2010. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2010. október 8-án.

Labels: 3
15
18
6